Ole Birk Olesen (LA), 2025-02-25:
Tak for det.
Danskerne drukner i bureaukrati.
Virksomhederne drukner i bureaukrati.
Velfærden drukner i bureaukrati.
Det vil alle politikere gerne gøre noget ved, og derfor er jeg glad for, at vi i de borgerlige partier nu kan hjælpe vores kollegaer i resten af Folketinget et stykke på vejen mod at løse problemet.
Ikke mindst regeringen har et problem, som vi kan hjælpe med at løse.
Lige nu bliver regler fjernet med en pincet, men læsset på med en skovl.
Det er den altoverskyggende grund til, at regeringen har kunnet opfatte sig som ambitiøs i forhold til afbureaukratisering, samtidig med at problemerne kun stiger.
Også den nuværende regering står stolt med pincetten i hånden og peger på, at man har lavet et opgavebortfald i staten på 1.000 administrative stillinger, imens man med skovlen har tilført 17.000 administrative stillinger i staten, siden fru Mette Frederiksen blev statsminister.
Det er ikke for ingenting, at nogle har kaldt fru Mette Frederiksen for bureaukraternes statsminister.
Skal vi vende udviklingen, skal vi stoppe med at fokusere på enkelthederne og måle os selv på bundlinjen, få snuden op fra detaljerne og se på helheden.
Formår vi at gøre Danmark mindre bureaukratisk?
Vi foreslår, at man med inspiration fra klimaloven sikrer en løbende opfølgning på, om vi opnår ambitiøse afbureaukratiseringsmål på tre hovedområder.
For det første skal vi have gjort op med himmelflugten af antallet af administrativt ansatte i staten.
I forslaget nævnes regeringens egen opgørelse, som viser en stigning på 16.000 administrativt ansatte fra 2017 til 2023, svarende til 28 pct.
Senere har CEPOS lavet en opgørelse, som tilsvarende viser en stigning på 17.000 i den periode, hvor Mette Frederiksen har været statsminister.
Det er altså en voldsom udvikling.
Inden indvendingen kommer, vil jeg sige, at der også var en stigning i perioden fra 2015 til 2019.
Her steg antallet af administrativt ansatte med ca. 6.300.
Det er en markant lavere stigningstakt, men ikke et udtryk for, at de blå partier står med rene hænder.
Det interessante er ikke at fordele skyld, det er at få gjort noget ved problemet.
Vi står her ikke for at pege fingre.
Vi står her med en udstrakt hånd.
Problemet er både generel opdrift, og at man ikke får ryddet op igen, når man har løst et problem.
Et eksempel på generel opdrift er, at regeringen lader sig betjene af 1.420 flere embedsmænd, end man gjorde i 2017.
Det er en stigning på over 30 pct.
Et eksempel på manglende oprydning er, at Erhvervsstyrelsen blev cirka fordoblet i kølvandet på covid-19, og det var med god grund, da man skulle løse store opgaver i forbindelse med kompensationspakker.
Men Erhvervsstyrelsen havde i tredje kvartal af 2024 stadig 40 pct. flere ansatte
end i 2019.
Hvorfor?
Ingen ved det.
Der er brug for, at man systematisk går til opgaven med at få reduceret antallet af administrativt ansatte i staten, hvis ikke vi fortsat ønsker at bruge en stadig større del af vores offentlige budgetter på administration.
For det andet skal man systematisk få gjort op med erhvervsøkonomiske byrder for virksomhederne.
Som LA'er kan man blive overrasket over, hvor mange virksomheder der er væsentlig mere frustrerede over det offentlige bureaukrati end over det danske skatteniveau.
Det er kilde til meget stor frustration og meget store udgifter hos dem, der skaber velstanden.
Det er et vilkår, at store dele af nye bureaukratiske krav kommer fra EU.
Senest har vi vedtaget csrd i dansk lovgivning, som påfører virksomhederne udgifter for 6 mia. kr. om året.
Man kan vælge den tilgang at sige, at EU-kravene er ude af vores hænder, men uanset om kravene kommer herindefra eller fra EU, er det en stor og ofte helt unødig byrde for virksomhederne.
Så vi mener, at vi må tage opgaven på os og tage ansvar for helheden.
Vi kan ikke styre alle EU-krav, men så må vi finde reduktioner i vores egne krav for at modgå nye europæiske krav, og så er vi jo heller ikke komplet uden indflydelse på EU-kravene.
Vi noterer os da med tilfredshed, at regeringen nu vil arbejde for at få udskudt mere end halvdelen af de krav, som blev vedtaget for mindre end ½ år siden.